和族叔祖古風
作者：張守
朝代：宋

paragraphs: 去年謝病辭黄屋，夜夜鄉心夢相續。
今年罷郡理菟裘，喜在家庭厠蘭玉。
阿翁年德冠吾宗，時親典刑聽約束。
懷奇終待玉三獻，世路不堪珠九曲。
愛酒惟憂北海空，居貧不作揚雄逐。
如何蔬糲肯淹留，不爲盤餐爲宗族。
忘懷一醉見天真，窮達寧煩詹尹卜。
歸作長歌寫悲壯，千載騷人可奴僕。
客星在天翁莫愁，赫赫太陽升若木。